Piazza Santu Niculà (Bastia)

Orìgine di u nome 
A piazza si chjama "Santu Niculà" perchè c'era una cappella dedicata à stu santu. Oghje smarrita, hè stata distrutta in u 1889 quandu sò stati fatti i travagli di custruzzione di u corsu Pasquale Paoli. 

Si truvava à u numeru 17 di u boulevard de GaulleJean-Baptiste Raffalli, Fernande Maestracci et Max Boulmer, Bastia : le guide, musées, monuments, promenades, Monum - Ed. du patrimoine, 2003. 
centro|miniatura|220x220px|A cima di a Piazza 

 Storicu 
A creazione di a piazza ricolla à u seculu XVIII. Nanzu ùn c'era ch'è una spianata abbandunata. U fiume di u Fangu si lampava in fondu di a piazza, induve ci hè a merrìa attuale. In a parte à meziornu, c'eranu scogli. U locu si chjamava "U Monte"Janine Serafini-Costoli et Bastia, Bastia, regards sur son passé, Berger-Levrault, 1983.

 Differenti nomi di a piazza 
Sò i Francesi chì l'anu da accuncià, quandu stallanu u guvernu in l'attuale liceu Jean Nicoli . A piazza hè battizata prima place Narbonne, di u nome di u generale. In l'anni 1820 si chjama place de Rivière, di u nome di u marchese Charles de Rivière. S'hè chjamata dinù place Louis-Philippe.

 L'accunciamenti 
In u 1831 ci hè un prugettu pè rifalla. Hè l'architettu bastiacciu Louis Guasco chì ne hè incaricatu. In u 1834 si lampa in fondu di a piazza u sbreiu di e custruzzione di a cità. À a fine di u seculu XIX sò lampati i petraculi cacciati per fà u tunnellu di u trenu, chjamatu tunnellu di "A Turretta". Hè tandu chì u fiume di U Fangu hè canalizatu.

Una muraglia hè alzata da u latu di u mare. E palme sò poste in u 1907.

In u 1911 hè inauguratu un palazu, u Cyrnos Palace. St'albergu hè decuratu di manera ricca. Rivalizeghja di bellezza cù i più belli palazzi di a Costa d'Azuru. Ma hè distruttu da i bumbardamenti americani in u 1943

A piazza hà ancu servutu di terrenu di ballò nanzu à a guerra di 1914.

Infine, a prefettura hè custruita in fondu di a piazza, in l'anni 1960, à u locu di l'anzianu Cyrnos Palace. Stu bastimentu diventerà a merria di Bastia in u 1982.
centro|miniatura|A merria di Bastia

 Dimensioni 
Face 280 metri di lunghezza è 80 di largu. Misura dunque 22.400 metri quatrati. Hè più grande ch'è Trafalgar Squara in Londra è San Petru in Roma.

 Munumenti 

 A statua di Napuleò 
miniatura|Statua di Napuleone 
A statua di Napuleò hè l'opera di u scultore fiurentinu Lorenzo Bartolini. 

Hè stata stallata in Bastia in u 1854, ma hè stata finita bellu nanzu, in u 1813.

À l'origine, duvia esse messa in Tuscana, in Livornu o in Lucca. Hè stata cummandata da a surella di Napuleone, Elisa. Ci sò duie ipotesi : sia duvia esse stallata nant'à a grande piazza di a cità di Livornu, in Tuscana. O forse in a casa d'Elisa Bonaparte, in Lucca.

In u 1813 a statua hè compia da Bartolini. Ma l'Imperu hè cadutu è u prugettu fù abbandunatu.

In u 1849, un annu  nanzu a so morte, u scultore l'hà pruposta à a merrìa di Bastia. L'accessu di Napuleone III à u pudere hà facilitatu l'operazione. L'inaugarazione hè stata fatta u 15 di ghjungnu 1854.

Napuleone hè rapresentatu più grande è più musculatu ch'è in a realità. Ci sò duie ipotesi : hè rapresentatu in imperatore rumanu, o in diu, postu ch'ellu hà l'attributi di u diu Ghjove.

Porta una toga, nant'à u so capu hà una curona d'alloru. In e so mane, tene un scettru, è un rullò di carta, chì simbulizanu e lege ch'ellu hà fattu. 

Daretu à a statua, nant'à u pedestallu ci sò l'arme di a cità di Bastia, a torra chì rapresenta u primu castellu custruitu durante a fundazione di a cità. 

 U chjoscu à musica 
Si trova à u mezu di a piazza. Hè statu inauguratu in u 1908. In l'anni 1910-1920, tutte e sere c'era un orchestru chì ci facia a musica.
centro|miniatura|U chjoscu

 U munumentu à i morti 
U munumentu à i morti hè statu fattu pè cummemurà a prima guerra mundiale induve 400 suldati bastiacci sò stati tombi.  

Si cumpone di duie opere : u gruppu scultatu, fattu da Louis Patriarche è u bassurilievu di Jean-Mathieu Pekle. 

 U gruppu scultatu 
centro|miniatura|A scultura di Louis Patriarche
miniatura|U primu basamentu di a scultura
Hè stata cummandata da a municipalità bastiaccia à u scultore Louis Patriarche in u 1920. A scultura hè inaugurata in u 1925. A scultura rapresenta un episodiu di a storia di a Corsica chì s'hè passatu à u XVIIIu seculu. 

A donna hè una veduva, Margherita Paccioni di Rennu, hà persu i so dui figlioli in a guerra d'indipendenza. U zitellu hè u so ultimu figliolu. A mamma u presenta à Pasquale Paoli per andà à cumbatte per l'indipendenza di a Corsica. Simbulizeghja u sacrifiziu è l'amore di a patria. 

U munumentu face pulemica, sopr'à tuttu pè u so basamentu chì ùn piace micca. Hè statu cambiatu è in u 1935 hè inauguratu u novu. davanti à 20.000 persone. Tandu u merre hè Emile Sari.

 U bassurilievu 
Nant'à u basamentu di a statua ci hè un bassurilievu di bronzu, fattu da un altru scultore bastiacciu, Jean-Mathieu Pekle (1868-1956). Rapresenta una scena di voceru tradiziunale. Ci hè un mortu. Una vuceratrice impruviseghja un cantu. Daretu à ella, ci sò d'altre donne chì pienghjenu u mortu.
centro|miniatura|U bassurilievu di Jean-Mathieu Pekle

 Case è palazzi 
Ci sò parechji palazzi ingiru à a piazza Santu Niculà. Certi sò parechje case custruite da Corsi chì anu fattu furtuna in u cummerciu cun l'America. Ste case sò chjamate case (o palazzi) d'Americani. Hè per esempiu u casu di a casa Roncajolo, in cima di a piazza, da u latu sud. Hè statu custruitu in l'anni 1850. I fratelli Roncajolo anu fattu furtuna in l'espurtazione trà Marseglia è u Venezuela.

Ci sò dinù u palazzu Agostini è u palazzu Fantauzzi.

 Da vede dinù 

 Pagine ligate 

 A Citatella
 San Roccu
 A Cuncezziò
 San Ghjuvà
 Santa Maria
 San Carlu
 Santa Croce

 Ligami 
Piazza San Niculà, filmettu di u Scéren-CRDP, 2012 

 Riferenze